Document ID: 31997R1813

KOMISSION ASETUS (EY) N:o 1813/97,
annettu 19 päivänä syyskuuta 1997,
muiden kuin direktiivissä 79/112/ETY säädettyjen pakollisten mainintojen liittämisestä tiettyjen geneettisesti muunnetuista organismeista valmistettujen elintarvikkeiden pakkausmerkintöihin (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetun neuvoston direktiivin 79/112/ETY (1), sellaisena kuin se on viimeksi muutettuna Euroopan parlamentin ja neuvoston direktiivillä 97/4/EY (2), ja erityisesti sen 4 artiklan 2 kohdan,
sekä katsoo, että
geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun neuvoston direktiivin 90/220/ETY (3) C osan säännösten mukaisesti glyfosaatti-nimiselle rikkakasvien torjunta-aineelle entistä sietokykyisempien geneettisesti muunnettujen soijapapujen (Glycine max L.) saattamisesta markkinoille neuvoston direktiivin 90/220/ETY mukaisesti 3 päivänä huhtikuuta 1996 tehdyllä komission päätöksellä 96/281/EY (4) ja geneettisesti muunnetun maissin (Zea mays L.), jolla yhdistetyn muuntamisen avulla on Bt-endotoksiinigeenin sille antamat insektisidiset ominaisuudet ja lisääntynyt sietokyky glufosinaattiammonium-nimiselle rikkakasvien torjunta-aineelle, markkinoille saattamisesta neuvoston direktiivin 90/220/ETY mukaisesti 23 päivänä tammikuuta 1997 tehdyllä komission päätöksellä 97/98/EY (5) on myönnetty luvat saattaa markkinoille tietyt geneettisesti muunnetut tuotteet,
direktiivin 90/220/ETY mukaan ei ole ollut turvallisuussyitä, joiden takia geneettisesti muunnettujen soijapapujen (Glycine max L.) ja geneettisesti muunnetun maissin (Zea mays L.) merkinnöissä pitäisi olla maininta siitä, että ne on tuotettu geneettisesti muuntamalla,
direktiivi 90/220/ETY ei koske geneettisesti muunnetuista organismeista saatuja elinkyvyttömiä tuotteita,
tietyt jäsenvaltiot ovat toteuttaneet toimenpiteitä, jotka koskevat kyseisistä tuotteista valmistettujen elintarvikkeiden ja elintarvikkeiden ainesosien merkintöjä; näiden toimenpiteiden väliset erot saattavat olla esteenä kyseisten elintarvikkeiden ja elintarvikkeiden ainesosien vapaalle liikkuvuudelle ja haitata siten sisämarkkinoiden toimintaa; sen vuoksi on tarpeen antaa kyseisten tuotteiden merkintöjä koskevat yksityiskohtaiset ja yhdenmukaiset yhteisön säännöt,
uuselintarvikkeista ja elintarvikkeiden uusista ainesosista 27 päivänä tammikuuta 1997 annetussa Euroopan parlamentin ja neuvoston asetuksessa (EY) N:o 258/97 (6) olevassa 8 artiklassa säädetään erityisistä merkintöjä koskevista lisävaatimuksista riittävän kuluttajatiedotuksen varmistamiseksi,
kilpailun vääristymien estämiseksi niihin geneettisesti muunnettuja organismeja sisältäviin tai niistä saatuihin elintarvikkeisiin ja elintarvikkeiden ainesosiin, jotka on saatettu markkinoille ennen asetuksen (EY) N:o 258/97 voimaantuloa direktiivin 90/220/ETY nojalla annetun luvan mukaisesti, olisi sovellettava samoja kuluttajalle annettavia tietoja koskevia merkintäsääntöjä kuin niihin elintarvikkeisiin ja elintarvikkeiden ainesosiin, jotka saatetaan markkinoille asetuksen voimaantulon jälkeen,
sen vuoksi on aiheellista vaatia ensimmäisessä vaiheessa, että niihin elintarvikkeisiin, joita tämä asetus koskee, sovelletaan samoja säännöksiä kuin asetuksessa (EY) N:o 258/97 olevan 8 artiklan säännökset,
lisätoimenpiteet yksityiskohtaisten ja yhdenmukaisten yhteisön sääntöjen antamiseksi niiden elintarvikkeiden merkinnöistä, joita tämä asetus koskee, olisi toteutettava mahdollisimman pian,
suunnitellun toiminnan laajuus ja vaikutukset huomioon ottaen tässä asetuksessa säädetyt yhteisön toimenpiteet eivät ole ainoastaan tarpeellisia vaan myös välttämättömiä vahvistettujen tavoitteiden toteuttamiseksi; jäsenvaltiot eivät voi saavuttaa näitä tavoitteita toimimalla erikseen, ja
tässä asetuksessa säädetyt toimenpiteet ovat pysyvän elintarvikekomitean lausunnon mukaiset,
ON ANTANUT TÄMÄN ASETUKSEN:
1 artikla
1. Tätä asetusta sovelletaan seuraavista tuotteista valmistettujen elintarvikkeiden ja elintarvikkeiden ainesosien pakkausmerkintöihin:
- geneettisesti muunnetut soijapavut, joihin sovelletaan päätöstä 96/281/EY,
- geneettisesti muunnettu maissi, johon sovelletaan päätöstä 97/98/EY.
2. Tätä asetusta ei sovelleta asetuksessa (EY) N:o 258/97 olevan 2 artiklan 1 kohdassa tarkoitettuihin elintarvikelisäaineisiin, elintarvikkeissa käytettäväksi tarkoitettuihin aromeihin ja elintarvikkeiden tuotannossa käytettyihin uuttoliuottimiin.
2 artikla
Seuraavia merkintöjä koskevia erityisiä lisävaatimuksia sovelletaan elintarvikkeisiin, sanotun kuitenkaan rajoittamatta yhteisön lainsäädäntöön sisältyvien muiden elintarvikkeiden merkintöjä koskevien vaatimusten soveltamista, jotta kuluttaja saisi tiedot seuraavista seikoista:
a) kaikista elintarvikkeen ominaisuuksista, kuten
- koostumuksesta,
- ravintoarvosta tai ravitsemuksellisista vaikutuksista,
- elintarvikkeen käyttötarkoituksesta,
jotka osoittavat, että elintarvike tai elintarvikkeen ainesosa ei ole enää samanlainen kuin vastaava olemassa oleva elintarvike tai elintarvikkeen ainesosa.
Elintarviketta tai elintarvikkeen ainesosaa ei pidetä tässä artiklassa tarkoitetulla tavalla samanlaisena, jos käytettävissä olevien tietojen asianmukaisen analysoinnin perusteella tehdyllä tieteellisellä arvioinnilla voidaan osoittaa, että arvioidut ominaisuudet eroavat tavanomaisen elintarvikkeen tai elintarvikkeen ainesosan vastaavista ominaisuuksista, ottaen huomioon tällaisten ominaisuuksien luonnolliset hyväksyttävissä rajoissa esiintyvät vaihtelut.
Tällöin merkinnöissä on oltava maininta näistä muutetuista ominaisuuksista sekä tiedot menetelmästä, jolla kyseiset ominaisuudet on saatu aikaan;
b) elintarvikkeessa tai elintarvikkeen ainesosassa olevista aineksista, joita ei ole vastaavassa olemassa olevassa elintarvikkeessa ja jotka voivat vaikuttaa joidenkin väestöryhmien terveyteen;
c) elintarvikkeessa tai elintarvikkeen ainesosassa olevista aineksista, joita ei ole vastaavassa olemassa olevassa elintarvikkeessa, mikä aiheuttaa eettistä epävarmuutta;
d) sisältääkö elintarvike geneettisesti muunnetun organismin, joka on tuotettu direktiivin 90/220/ETY liitteessä I A olevassa I osassa olevaan luetteloon, joka ei ole tyhjentävä, sisältyvällä geneettisellä muuntamistekniikalla.
3 artikla
Tämä asetus tulee voimaan 1 päivänä marraskuuta 1997. Edellä 1 artiklassa tarkoitettujen elintarvikkeiden merkintöjä koskevat yksityiskohtaiset ja yhdenmukaiset yhteisön säännöt annetaan mahdollisimman pian.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä syyskuuta 1997.

Labels: 7
3
17